’n Skryfkursus in ’n inspirerende ruimte op die Franse platteland. Ontluikende skrywers kry die geleentheid om hul vir ’n week lank toe te wy aan hul kunstenaarskap, onder die bekwane leiding van een van ons voorste skrywers.
Bo en behalwe die koste van die toer, moet jy net begroot vir jou vlug na Frankryk, die Schengen visum, asook jou eie sakgeld vir persoonlike inkopies.
Inhoud: Die kursus sal nié net ’n skryfkursus wees nie, maar sluit ook in ’n klas in die skone kunste (aangebied deur Louis Jansen van Vuuren) en die kulinêre kuns (aangebied deur Hardy Olivier) in die pragtige ruimte en tuine van Château La Creuzette.
Die kursus het ’n oorkoepelende tema: die romantiese, avontuurlike skrywersloopbaan van George Sand (pseudoniem van Armandine Aurore Dupin). Sy was veel méér as net die muse en minnares van Chopin, sy was die suksesvolste skrywer van haar eeu (en besoeker aan La Creuzette). Ons besoek onder andere plekke waar sy gebly en gewerk het, in Boussac en elders.
Om kursusgangers bekend te stel aan voortreflike tekste in ’n groot verskeidenheid belletristiese en joernalistieke genres, natuurlik met ’n Franse tema.
Hierdie toer is ’n unieke simbiose van al sintuie. Kom saam en laat jou oorrompel deur die romantiese sensualiteit van die Franse platteland.